Modregning i efterlønnen betyder, at flere må hæve deres pensionsopsparinger.

De efterlønsmodtagere, der er skuffede over deres udbetalinger, skal ikke forvente en ændring af reglerne. Sådan er meldingen i dag, efter vi på TV2 Nord har fortalt, hvordan efterlønnere nu får modregnet deres efterløn i så stort omfang, at flere må hæve deres pensionsopsparinger. På Christiansborg er regeringen lige nu ved at forhandle om en tidligere pension – og den er, ifølge beskæftigelsesminister Peter Hummelgaard (S), eneste håndsrækning i sigte. Hvis aftalen om tidligere pension bliver gennemført, kan efterlønnerne tidligst benytte sig af den i 2022. Og den tidlige pension gælder kun for personer, der har været mindst 42 år på arbejdsmarkedet.